n_a

Kwa miaka mingi nilikuwa na shida ya matamshi. Nilizaliwa kigugumizi takribani miongo mitatu iliyopita. Sikubahatika kuwaona wavyele wangu kwani mama alitangulia mbele ya haki mikononi mwa mkunga "maarufu" kijijini aliyekuwa akimzalisha. Baba naye niliambiwa kuwa alisafirikwenda vitani na wanajeshi wa nchi ya Mamboleo. Hatima yake, hadi wa leo ni kitendawili. Hata hivyo, sijafa moyo kwani matumaini yangu ya tai ni kuwa ipo siku...!

Hali hii ya maongozi batili pamoja na makuzi ya shida na umaskini ilinipa arina motisha ya kufanya bidii masomoni. Japo nilifadhiliwa na kanisa la Tukuka, vipo vizuizi vingi vilivyoniburura nyuma kwa maendeleo. Mikononi mwa mkazahau, niliishi kuamini msemo wa wataalam wa lugha, mnyonge msonge. Mateso yaliyoniponza nyumbani yalinifuata unyounyo hadi shuleni bila huruma wala shufaka. Lo! Aliyeachwa kaachiwa mengi.

Nilipokuwa napokezwa zamu kusoma vifungu kwa sauti darasani, nilizusha vicheko vya kuvunja mbavu kwa wenzangu walionipachika msimbo "Mbotela." Miaka ilipozidi kukomaa, ndipo nilipozidi kula mumbi. Nilishangaa mapuuza ya hata walimu wangu waliokosa kuielewa hali yangu. Hasa mwalimu wangu wa somo la Kiingereza alinicharaza zaidi ya kicheche aliyemwua kuku niliposhindwa kusoma sentensi hasa za vitanzandimi.

Licha ya kuadhibiwa kijehanamu, nilidhihirisha weledi wangu masomoni kwani alama nilizokwangura ziliwaachamisha wengi vinywa. Nami nikajiasa, hatua ni mwendo. Safari yangu ya kufanikisha ndoto zangu isingekwamishwa wala kuhairishwa na yeyote wala chochote. Nikameza mrututu kwani hakuna kinachodumu milele.

Ipo siku itaishi kumbukizi taamulini mwangu. Vijana kumi wenye vichwa vyepesi walichaguliwa kufanya mazoezi ya kutoa hotuba. Yalikuwa miongoni mwa matayarisho ya sherehe za kutuza zawadi. Wageni mashahuri walialikwa ndiposa mwalimu mwandamizi akaamua kufanya juhudi kwa udi na uvumba, kupata mwanafunzi-hatibu, asishusha hadhi ya shule. Nikiwa miongoni mwa wanafunzi teule nilijibidiisha katika mazoezi ya kuhutubu

“Mgeni mhe...shi., miwa, walimu, waa...zazi, wanaa...funzi we...nzangu. Sabalkheri? Tumekusa.."Kwa! Ghafla kama ajali nilishtukia kofi zito wajihini lililonisafirisha hadi sakafuni. Nikaona vumulimuli kisha giza la kaniki likatanda. Kilichofuata, sikuelewa wala kubaini. Ninachokumbuka ni masimulizi ya mualisaji wa hospitali ndogo ya Tabibu."Uliletwa hapa baada ya kuugua malaria. Nashukuru kwa kuona ashekali.” Maneno hayo yalinichoma maini; nikakosa kubaini chanzo cha ukatili wa Bwana Tembo. Baadaye nilijuzwa na wenzangu kuwa alifanikiwa kuuficha ukweli. Hata hivyo, maandalizi ya mahatibu yalitibuka baada ya wenzangu kususia.